CELEX: 32013R0443
Language: lt
Date: 2013-05-07 00:00:00
Title: 2013 m. gegužės 7 d. Komisijos įgyvendinimo reglamentas (ES) Nr. 443/2013 dėl tam tikrų prekių klasifikavimo Kombinuotojoje nomenklatūroje

15.5.2013   
            
            
               LT
            
            
               Europos Sąjungos oficialusis leidinys
            
            
               L 130/17
            
         KOMISIJOS ĮGYVENDINIMO REGLAMENTAS (ES) Nr. 443/2013
   2013 m. gegužės 7 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:
   
               (1)
            
            
               siekiant užtikrinti, kad Reglamento (EEB) Nr. 2658/87 priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
            
         
               (2)
            
            
               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, kuri visiškai ar iš dalies parengta pagal Kombinuotąją nomenklatūrą arba kurioje ji papildomai detalizuojama atsižvelgiant į tarifų ir kitų su prekyba susijusių priemonių taikymo poreikius;
            
         
               (3)
            
            
               laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;
            
         
               (4)
            
            
               reikėtų nustatyti, kad šio reglamento nuostatų neatitinkančia valstybių narių muitinių suteikta privalomąja tarifine informacija apie prekių klasifikavimą Kombinuotojoje nomenklatūroje jos turėtojas galėtų remtis dar tris mėnesius, kaip nustatyta 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą (2), 12 straipsnio 6 dalyje;
            
         
               (5)
            
            
               Muitinės kodekso komitetas per pirmininko nustatytą laikotarpį nuomonės nepateikė,
            
         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
   2 straipsnis
   Valstybių narių muitinių suteikta privalomąja tarifine informacija, neatitinkančia šio reglamento nuostatų, dar galima remtis tris mėnesius, kaip nustatyta Reglamento (EEB) Nr. 2913/92 12 straipsnio 6 dalyje.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. gegužės 7 d.
      
         
            Komisijos vardu Pirmininko pavedimu
         
         Algirdas ŠEMETA
         
            Komisijos narys
         
      
   
   
      (1)  OL L 256, 1987 9 7, p. 1.
   
      (2)  OL L 302, 1992 10 19, p. 1.
   
      PRIEDAS
      
                  Prekių aprašymas
               
               
                  Klasifikavimas
                  (KN kodas)
               
               
                  Motyvai
               
            
                  (1)
               
               
                  (2)
               
               
                  (3)
               
            
                  Produktas pateikiamas kaip sūriu pagardinti mažų lenktų lazdelių pavidalo užkandžiai, kurių sudėtyje yra kukurūzinių miltų, augalinio aliejaus, sūrio miltelių (mielių ekstraktas, dažikliai), pieno miltelių, druskos, krakmolo ir dekstrozės.
                  Produktas gaminamas iš džiovintų, grūstų kukurūzų (kukurūzinių miltų), juos sudrėkinus vandeniu (6–9 %). Vandens pridedama kaip technologinės medžiagos. Stipriai spaudžiamas ir kaitinamas mišinys leidžiamas į išspaudimo aparatą. Patekęs į atmosferinį slėgį šis mišinys išsiplečia.
                  Išspaudimo procesas atliekamas esant 150 °C temperatūrai. Po to produktas išdžiovinamas ir šiek tiek paskrudinamas elektrinėje džiovykloje 120–130 °C temperatūroje. Tada jis leidžiamas į dengimo būgną, kuriame padengiamas aliejaus ir sausųjų medžiagų mišiniu.
                  Produktas supakuotas į mažmeninei prekybai skirtas pakuotes, kurių neto masė 34–450 g.
               
               
                  1904 10 10
               
               
                  Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis ir KN kodus 1904, 1904 10 ir 1904 10 10 atitinkančiais prekių aprašymais.
                  Kadangi produktas gaunamas iš kukurūzinės tešlos, išspaustos veikiant slėgiu ir karščiu„ laikytina, kad jis pagamintas išpučiant. Vadinasi, jis laikytinas paruoštu maisto produktu, pagamintu išpučiant arba skrudinant javų grūdus ar javų grūdų produktus, kaip apibrėžta 1904 10 subpozicijoje (taip pat žr. Suderintos sistemos paaiškinimų 1904 pozicijos paaiškinimų A dalį).
                  Produktas nepriskirtinas 1905 pozicijai, nes jis negaminamas iš kepiniams skirtos tešlos ir toliau nekaitinamas (taip pat žr. SS paaiškinimų 1904 pozicijos paaiškinimų A dalies penktą pastraipą).
                  Todėl produktas klasifikuotinas priskiriant KN kodą 1904 10 10.